b'\n_START_ARTICLE_\nEbla\n_START_SECTION_\nZgodovina\n_START_PARAGRAPH_\nIme Ebla bi lahko pomenilo \xc2\xbbBela skala\xc2\xab in se morda nana\xc5\xa1alo na beli izdanek, na katerem je stala. Prvi\xc4\x8d je bila naseljena okoli 3500 pr. n. \xc5\xa1t. K njeni rasti so pripomogla \xc5\xa1tevilna satelitska poljedelska naselja, njen razcvet pa je spro\xc5\xbeila mednarodna trgovina, ki se je verjetno za\xc4\x8dela z nara\xc5\xa1\xc4\x8dajo\xc4\x8dimi sumerskimi potrebami po volni. Arheologi to zgodnje obdobje naseljevanja, ki se je kon\xc4\x8dalo okoli 3000 pr. n. \xc5\xa1t., imenujeju "Mardih I". "Mardihu I" sta sledili prvo in drugo obdobje kraljestev okoli leta 3000 oziroma 2000 pr. n. \xc5\xa1t., ozna\xc4\x8deni kot "Mardih II". I.J. Gelb ima Eblo za del ki\xc5\xa1ke civilizacije vzhodnosemitsko govore\xc4\x8de populacije, naseljene od osrednje Mezopotamije do zahodnega Levanta.\n_START_SECTION_\nZgodnje obdobje\n_START_PARAGRAPH_\nZgodnje obdobje od leta 3000 do 2400 pr. n. \xc5\xa1t. je ozna\xc4\x8deno z Mardih IIa. Ve\xc4\x8dina znanja o zgodovini mesta pred pisnimi arhivi izvira iz arheolo\xc5\xa1kih izkopavanj. Prvo obdobje Mardiha IIa je identificirano z zgradbo "CC" in delom zgradbe G2, ki sta bili domnevno del kraljeve pala\xc4\x8de, zgrajene okoli leta 2700 pr. n. \xc5\xa1t. Proti koncu tega obdobja se je za\xc4\x8dela stoletna vojna z Marijem. Mari je dobil premo\xc4\x8d med vladanjem kralja Sa\xca\xbfumuja, ki je osvojil ve\xc4\x8d eblaitskih mest. Sredi 25. stoletja pr. n. \xc5\xa1t. je eblaitski kralj Kun-Damu porazil Mari, po njegovi smrti pa je mo\xc4\x8d Eble spet za\xc4\x8dela pojemati.\n_START_SECTION_\nArhivsko obdobje\n_START_PARAGRAPH_\nArhivsko obdobje, ozna\xc4\x8deno z Mardih IIB1, je trajalo od okoli 2400 pr. n. \xc5\xa1t. do okoli 2300 pr. n. \xc5\xa1t. Konec obdobja je znan kot \xc2\xbbprvo uni\xc4\x8denje\xc2\xab, predvsem zaradi uni\xc4\x8denja kraljeva pala\xc4\x8de "G", zgrajene nad starej\xc5\xa1o pala\xc4\x8do "G2", in ve\xc4\x8dine akropole. V arhivskem obdobju je imela Ebla politi\xc4\x8dno in voja\xc5\xa1ko premo\xc4\x8d nad drugimi sirskimi mestnimi dr\xc5\xbeavami v severni in vzhodni Siriji, omenjenimi v arhivih. Ve\xc4\x8dina tablic iz tega obdobja ima gospodarsko vsebino, med njimi pa so tudi kraljeva korespondenca in diplomatski dokumenti._NEWLINE_Pisni arhivi ne segajo v obdobje pred vladavino Igri\xc5\xa1-Halama, ki je pla\xc4\x8deval davek Mariju, in veliko invazijo eblaitskih mest v regijo ob sednjem Evfrat pod vodstvom marijskega kralja Iblul-Ila. Ebla se je pod kraljem Irkab-Damujem okoli leta 2340 pr. n. \xc5\xa1t. opomogla in spro\xc5\xbeila uspe\xc5\xa1no protiofenzivo proti Mariju. Irkab-Damu je po ofenzivi z mestom Abarsal sklenil mirovni in trgovinski sporazu, ki je eden od najstarej\xc5\xa1ih tovrstnih sporazumov v zgodovini._NEWLINE_Ebla v svojem najve\xc4\x8djem obsegu je vladala na ozemlju, ki je obsegalo pribli\xc5\xbeno polovico sodobne Sirije od Ursauma na severu do okolice Damaska na jugu in od Fenicije in obalnega gorovja na zahodu do Hadduja na vzhodu. Velik del kraljestva je bil pod neposredno kraljevo oblastjo in upravo njegovih guvernerjev. Drug del so tvorila vazalna kraljestva. Eden od najpomembnej\xc5\xa1ih vazalov je bilo kraljestvo Armi, ki je najpogosteje omenjeno na tablicah iz Eble. Ebla je imela ve\xc4\x8d kot \xc5\xa1estdeset vazalnih kraljestev in mestnih dr\xc5\xbeav, vklju\xc4\x8dno s Hazuvanom, Burmanom, Emarjem, Halabitujem in Salbatujem. _NEWLINE_Kraljev glavni uradnik je bil vezir z zelo velikimi pooblastili. Najmo\xc4\x8dnej\xc5\xa1i vezir je bil Ibrium, ki je v obdoblju svojega predhodnika Arrurkuma vodil vojni pohod proti Arbasalu. Med vladanjem Isar-Damuja je Ebla nadaljevala vojno proti Mariju, ker je porazil eblaitskega zaveznika Nagarja in blokiral trgovske poti med Eblo in ju\xc5\xbeno Mezopotamijo preko gornje Mezopotamije. Ebla je izvajala redne vojne pohode proti upornim vazalom, ve\xc4\x8dkrat napadla Armi  in ju\xc5\xbeno regijo Ibal blizu Katne. Da bi lahko spro\xc5\xbeil vojno proti Mariju, je Isar-Damu sklenil zavezni\xc5\xa1tvo z Nagarjem in Ki\xc5\xa1em. Pohod je vodil eblaitski vezir Ibbi-Sipi\xc5\xa1, ki je z zdru\xc5\xbeeno vojsko zmagal v bitki pri Terki. Zavezniki so napadli tudi Armi in ga zasedli in tam za guverjerja postavili Ibbi-Sipi\xc5\xa1evega sina Enzi-Malika. Ebla je nekaj let po pohodu, verjetno po Isar-Damujevi smrti,_NEWLINE_do\xc5\xbeivela prvo uni\xc4\x8denje.\n_START_SECTION_\nKasnej\xc5\xa1a obdobja\n_START_PARAGRAPH_\nEbla se po tretjem uni\xc4\x8denju ni ve\xc4\x8d opomogla. V obdobju "Mardih IV"  (1200-535 pr. n. \xc5\xa1t.) je bila majhna vas. V zapisih iz Alalaha je omenjena kot vazal jamhadske dinastije Idrimi. V obdobju "Mardih V"  v zgodnji \xc5\xbeelezni dobi je bila po\xc5\xbeelsko naselje, ki se je kasneje raz\xc5\xa1irilo. Ponovno se je za\xc4\x8dela razvijati v obdobju "Mardih VI", ki je trajalo do okoli leta 60 n. \xc5\xa1t. Obdobje "Mardik VII" se je za\xc4\x8delo v 3. stoletju n. \xc5\xa1t. in trajalo do 7. stoletja. Po tem obdobju je bila Ebla zapu\xc5\xa1\xc4\x8dena.\n_START_SECTION_\nNa\xc4\x8drt mesta\n_START_PARAGRAPH_\nEbla je imela spodnje mesto z akropolo na vzpetini v njegovem sredi\xc5\xa1\xc4\x8du. V prvem kraljestvu je imela povr\xc5\xa1ino 56 hektarjev in utrjeno obzidje in ne\xc5\xbeganih zidakov. Razdeljena je bila na \xc5\xa1tiri \xc4\x8detrti. Vsaka \xc4\x8detrt je imela v obzidju svoja mestna vrata. Na akropoli je bila kraljeva pala\xc4\x8da "G" in eden od dveh mestnih templjev, posve\xc4\x8den Kuri. Imenoval se je Rde\xc4\x8di tempelj. V jugovzhodnem delu spodnjega mesta je je bil \xc5\xa1e en Kurov tempelj, imenovan Tempelj na skali. _NEWLINE_V drugem kraljestvu je bila v spodnjem mestu severozahodno od akropole zgrajena kraljeva pala\xc4\x8da (arhai\xc4\x8dna pala\xc4\x8da "P5"),  nad uni\xc4\x8denim Rde\xc4\x8dim templjem pa tempelj "D"._NEWLINE_V tretjem kraljestvu je Ebla obsegala skoraj 60 hektarjev. Za\xc5\xa1\xc4\x8ditena je bila z utrjenim okopom z dvojnimi vrati. Akropola je bila utrjena in lo\xc4\x8dena od spodnjega mesta. Na njej je bila v obdobju Mardih III zgrajena nova kraljeva pala\xc4\x8da "E", nad nekdanjim Rde\xc4\x8dim templjem in templjem  "D" pa I\xc5\xa1tarin tempelj.  Spodnji del je bil razdeljen na \xc5\xa1tiri \xc4\x8detrti.  Pala\xc4\x8da "P5", ki je je uporabljala v obdobju Mardih IIIA, se je v obdobju Marhih IIIB nadomestila s tako imenovano Prehodno pala\xc4\x8do._NEWLINE_Med pala\xc4\x8de iz tretjega kraljestva sta spadali vezirjeva pala\xc4\x8da in zahodna pala\xc4\x8da na prostoru "Q", \xc5\xa0ama\xc5\xa1ev tempelj "N", Re\xc5\xa1efov tempelj "B1" in severna pala\xc4\x8da, zgrajena preko Prehodne pala\xc4\x8de. Na severu spodnjega mesta je bil zgrajen \xc5\xa1e en I\xc5\xa1tarin tempelj, nekdanji Tempelj na skali pa je nadomestil Hadadov tempelj.\n_START_SECTION_\nGrobovi kraljev\n_START_PARAGRAPH_\nKralje prvega kraljestva so pokopavali zunaj mesta. Zadnjih deset kraljev, do vklju\xc4\x8dno Irkab-Damuja, je bilo pokopanih v Daribu. Pred tem so jih pokopavali v kraljevskem mavzoleju v Binasu. V Ebli je bil odkrit samo en kraljev grob (hipogej "G4") iz prvega kraljestva, ki je bil verjetno zgrajen med vladanjem zadnjega kralja in morda ka\xc5\xbee, da so Eblaiti privzeli mezopotamski obi\xc4\x8daj pokopavanja vladarjev pod njihovimi vladarskimi pala\xc4\x8dami._NEWLINE_Nekropolo kraljev tretjega kraljestva so odkrili pod pala\xc4\x8do "Q" (zahodna pala\xc4\x8da). Na nakropoli je ve\xc4\x8d hipogejev, raziskani pa so samo trije. Ti hipogeji so bile naravne votline v \xc5\xbeivi skali temeljev pala\xc4\x8de. Datirajo v 19. in 18. stoletje pr. n. \xc5\xa1t. in imajo podobno zasnovo, sestavljeno iz vhodnega ja\xc5\xa1ka, pogrebne sobe in hodnika, ki povezuje ja\xc5\xa1ek s pogrebno sobo.\n_START_SECTION_\nHipogej G4\n_START_PARAGRAPH_\nKraljeva grobnica v pala\xc4\x8di "G" je ozna\xc4\x8dena kot hipogej G4. Grobnica je iz arhivskega obdobja, zelo verjetno iz vladavine kralja Isar-Damuja. Je v zelo slabem stanju, ker so ve\xc4\x8dino njenega gradiva pokradli. V grobnici niso odkrili nobenih ostankov okostij niti grobnih pridatkov, kar ka\xc5\xbee, da je bila popolnona izropana, nikoli uporabljena ali zgrajena kot prazna spominska grobnica. _NEWLINE_Izkopavanja v letih od 1992 do 1995 so potekala pod zahodnim delom pala\xc4\x8de v globini skoraj 6 m. Grobnico sestavljata dve sobi s prehodom med njima in tlemi iz apnene malte. Obe sta pravokotni. Vzhodna soba (L.6402) je 4 m \xc5\xa1iroka in ve\xc4\x8d kot 3,5 m dolga. Natan\xc4\x8dne dol\xc5\xbeine se zaradi po\xc5\xa1kodb ne da izmeriti.  Orientirana je v smeri vzhod-zahod. Zahodna soba (L.5762)  je dolga 5,2 m, \xc5\xa1iroka 4 m in orientirana v smeri vzhod-zahod.  Zidovi so bili zgrajeni iz blokov apnenca. Ostanki stropa ka\xc5\xbeejo, da je imela grobnica konzolno obokan strop.\n_START_SECTION_\nVlada\n_START_PARAGRAPH_\nVlado prvega kraljestva sta sestavljala kralj (Malikum) in veliki vezir, ki je predsedoval svetu stare\xc5\xa1in (Abbu) in dr\xc5\xbeavni upravi. Drugo kraljestvo je bilo monarhija, o kateri je zaradi pomanjkanja pisnih virov malo znanega. Tretje kraljestvo je bilo mestno-dr\xc5\xbeavna monarhija z zmanj\xc5\xa1animi pristojnostmi pod nadoblastjo semitskega kraljestva Jamhad.\n_START_SECTION_\nUpravljanje prvega kraljestva\n_START_PARAGRAPH_\nV vodenje dr\xc5\xbeavnih zadev sta bila vklju\xc4\x8dena kralj in kraljica.  Kronski princ je bil vklju\xc4\x8den v notranje zadeve, drugi princ pa v zunanje. Ve\xc4\x8dino nalog, vklju\xc4\x8dno z voja\xc5\xa1kimi, sta opravljala veliki vezir in uprava, sestavljena iz 13 dvornih dostojanstvenikov. Vsak od njih je imel pod seboj 400-800 uradnikov, tako da je dr\xc5\xbeavna birokracija \xc5\xa1tela okoli 11.700 birokratov.   Vsako od \xc5\xa1tirih \xc4\x8detrti glavnega mesta so vodili glavni in\xc5\xa1pektor in \xc5\xa1tevilni delegati. Za nadziranje kraljevih interesov so skrbeli kraljevi poobla\xc5\xa1\xc4\x8deni agenti (ma\xc5\xa1kim), zbiralci (ur) in glasniki (kas).\n_START_SECTION_\nHora\n_START_PARAGRAPH_\nRegije pod neposredno kraljevo oblastjo, ki so bile gospodarsko \xc5\xbeivljenjsko pomembne za prestolnico, so arheologi poimenovali hora. Nekatere regije pod neposredno kraljevo oblastjo so bile izven hore, zato je, predvsem zaradi stalnih voja\xc5\xa1kih operacij in pripajanja novih ozemelj, te\xc5\xbeko dolo\xc4\x8diti natan\xc4\x8dno velikost kraljestva in hore. Nekatera nova ozemlja so pri\xc5\xa1la pod neposredno kraljevo oblast, druga pa so obdr\xc5\xbeala svoje vladarje, ki so vladali kot vazali._NEWLINE_Horo so sestavljale predvsem osrednje regije kraljestva, ki so tvorile gospodarsko zaledje prestolnice. Vanjo so bile vklju\xc4\x8dena mesta in vasi, v katerih so imeli kralji ali njihovi vezirji svoje pala\xc4\x8de, mesta, v katerih so bila pomembna sveti\xc5\xa1\xc4\x8da bogov, povezanih s kraljevimi institucijami, mesta, v katerih se je kralj udele\xc5\xbeeval razli\xc4\x8dnih obredov, na primer obnavljanja kraljevskega naslova, in druga mesta, na primer tista, ki so dobavljala tkanine. Hora je merila okoli 3000 km\xc2\xb2. Od zahoda proti vzhodu so bile vanjo vklju\xc4\x8dene ravnice vzhodno od Jabal Zawija, mo\xc4\x8dvirje Ma\xe1\xb9\xadkh ter gori Al Hass in Al Shab\xc4\xabth. Podro\xc4\x8dja neposredno ob mejah hore, na primer Al Ghab, ravnina Al Ruoge in Al Jabbul, so bila kulturno tesno povezana s horo.\n_START_SECTION_\nPrvo in drugo kraljestvo\n_START_PARAGRAPH_\nObdobji Mardih IIA in Mardih IIB sta imeli isto kulturo. V obdobju Mardih IIB1 je imela prestolnica Ebla okoli 40.000 prebivalcev, celo kraljestvo pa ve\xc4\x8d kot 200.000 prebivalcev. V obdobju Mardih II so bili prebivalci kraljestva semiti, sorodni njihovim severozahodnim semitskim sosedom, na primer Amoritom. Giovanni Pettinato trdi, da je bil eblaitski jezik eden od najstarej\xc5\xa1ih dokazanih semitskih jezikov. Spadal je med zahodnosemitske jezike. Gelg in drugi trdijo, da je bil vzhodnosemitski jezik, zelo podoben akadskemu jeziku. Akademska skupnost ima eblalitski jezik za vzhodnosemitski jezik z zna\xc4\x8dilnostmi zahodnosemitskih in vzhodnosemitskih jezikov. Slovni\xc4\x8dno je bli\xc5\xbee akad\xc5\xa1\xc4\x8dini, leksi\xc4\x8dno in v nekaterih slovni\xc4\x8dnih oblikah pa zahodnosemitskim jezikom._NEWLINE_Ebla je imela ve\xc4\x8d verskih in dr\xc5\xbeavnih praznikov, vklju\xc4\x8dno z obredi ob ustoli\xc4\x8denju novega kralja, ki je obi\xc4\x8dajno trajal ve\xc4\x8d tednov. Eblaitski koledar je temeljil na son\xc4\x8dnem letu, razdeljenem na dvanajst mesecev. Do zdaj sta bila odkrita dva koledarja: "stari koledar", ki je bil v rabi med vladanjem Igri\xc5\xa1-Halama, in  "novi koledar", ki ga je uvedel vezir Ibbi-Sipi\xc5\xa1. Ve\xc4\x8d mesecev je bilo poimenovanih po bo\xc5\xbeanstvih. V novem koledarju je bil prvi mesec leta Itu-be-li, kar pomeni "gospodov mesec". Leta so se poimenovala in ne \xc5\xa1tevil\xc4\x8dila._NEWLINE_\xc5\xbdenske so imele za enako delo enake pla\xc4\x8de kot mo\xc5\xa1ki in so lahko zasedle pomembne polo\xc5\xbeaje in na\xc4\x8delni\xc5\xa1tva vladnih agencij. Eblaiti so iz Nagarja uva\xc5\xbeali kunge (kri\xc5\xbeanci osla in onagerke, po katerih je slovel Nagar), ki so vlekli bojne vozove vladarjev in visokih funkcionarjev, ali slu\xc5\xbeili kot diplomatska darila zavezni\xc5\xa1kim mestom. Skupnost je bila manj vezana na vladno pala\xc4\x8do in tempelj kot v drugh mezopotamskih kraljestvih. Eblaitska pala\xc4\x8da je bila zgajena okoli dvori\xc5\xa1\xc4\x8da, odprtega proti mestu in zato dostopna za prebivalstvo. Druge mezopotamske pala\xc4\x8de so bile podobne citadelam z ozkimi ulicami in omejenim dostopom na zunanje dvori\xc5\xa1\xc4\x8de. Pomembno vlogo v dru\xc5\xbebi je imela glasba. Glasbeniki so bili tako doma\xc4\x8dini kot tujci, na primer najeti glasbeniki iz Marija. Ebla je najemala akrobate iz Nagarja, kasneje pa so del njihove dejavnosti prevzeli izurjeni doma\xc4\x8di akrobati.\n_START_SECTION_\nTretje kraljestvo\n_START_PARAGRAPH_\nV tretjem kraljestvu so prevladovali semitski Amoriti, v prvih dveh kraljestvih omenjeni kot sosedje in pode\xc5\xbeelski podllo\xc5\xbeniki. Na oblast so se povzpeli po uni\xc4\x8denju drugega kraljestva. V tretjem kraljestvu so se v Ebli za\xc4\x8dela obse\xc5\xbena gradbena dela. Zgrajenih je bilo ve\xc4\x8d pala\xc4\x8d, templjev in utrdb. Emoritski Eblaiti so \xc4\x8dastili ve\xc4\x8d istih bo\xc5\xbeanstev kot v prej\xc5\xa1njih obdobjih in ohranjali svetost akropole v sredi\xc5\xa1\xc4\x8du mesta. Kraljevska ikonografija in ideologija je bila pod velikim vplivom jamhadske kulture. Kraljestvo je namesto eblaitske I\xc5\xa1tar privzelo jamhadska bo\xc5\xbeanstva, kar je razvidno iz kraljevskih pe\xc4\x8datov iz Indilimovega obdobja.\n_START_SECTION_\nGospodarstvo\n_START_PARAGRAPH_\nV prvem kraljestvu je gospodarstvo nadzirala kraljeva pala\xc4\x8da,  bogatim dru\xc5\xbeinam pa je kljub temu uspelo voditi svoje finan\xc4\x8dne transakcije brez vladnih intervencij. Gospodarski sistem je bil redestributiven: vlada je zbrane dobrine, predvsem \xc5\xbeivila, delila svojim stalnim ali sezonskim delavcem. Ocenjuje se, da je bilo v sistem delitev vklju\xc4\x8denih okoli 40.000 oseb. Zemlja je, v nasprotju z Mezopozamijo, ostala ve\xc4\x8dinoma v lasti vasi, ki so vladi pla\xc4\x8devale letni davek. V kmetijstvu je prevladovalo pa\xc5\xa1ni\xc5\xa1tvo. Velike \xc4\x8drede \xc5\xbeivine je posedovala tudi vlada.  Mestno prebivalstvo je posedovalo okoli 140.000 glav drobnice in 9.000 glav \xc5\xbeivine._NEWLINE_Razcvet Eble je temeljil na trgovanju. Po bogastvu se je lahko primerjala z najbogatej\xc5\xa1imi sumerskimi mesti. Njen glavni konkurent je bil Mari. Glavno trgovsko blago sta bila verjetno les z bli\xc5\xbenjih gora, tkanine in obrtni\xc5\xa1ki izdelki, kar dokazuje veliko \xc5\xa1tevilo artefaktov iz mestnih pala\xc4\x8d.  Eblina trgovska mnre\xc5\xbea je segala vse do sodobnega Afganistana. Tekstilno blago so, verjetno preko Ugarita, izva\xc5\xbeali na Ciper, ve\xc4\x8dina trgovanja pa je potekala z re\xc4\x8dnimi ladjami proti Mezopotamiji, predvsem v Ki\xc5\xa1. V glavni pala\xc4\x8di "G" so arheologi odkrili artefakte iz Starega Egipta z imeni faraonov Kefrena im Pepija I._NEWLINE_Ebla je ostala trgovsko sredi\xc5\xa1\xc4\x8de tudi v drugem kraljestvu, kar dokazujejo okoli\xc5\xa1ka mesta, nastala v tem obdobju. Ta mesta so bila skupaj z Eblo uni\xc4\x8dena ob koncu drugega kraljestva._NEWLINE_Trgovanje je bilo glavna gospodarska dejavnost Eble tudi v tretjem kraljestvu. Arheolo\xc5\xa1ka odkritja ka\xc5\xbeejo na \xc5\xbeivahno trgovanje z Egiptom in obalnimi sirskimi mesti, predvsem z Biblosom.\n_START_SECTION_\nVera\n_START_PARAGRAPH_\nEbla je bila mnogobo\xc5\xa1ka dr\xc5\xbeava. V prvem kraljestvu so Eblaiti \xc4\x8dastili svoje pokojne kralje. V panteonu prve Eble so bili pari bo\xc5\xbeanstev, ki se lahko razdelijo v tri zvrsti. V prvi in najbolj obi\xc4\x8dajni so bili pari bogov in njihovih zakonskih partneric.  Druga zvrst so bili pari bo\xc5\xbeanskih sodelavcev, na primer bo\xc5\xbeanstvi, ki sta sodelovali pri ustvarjanju vesolja, tako kot v egip\xc4\x8danskem in mezopotamskih panteonih. Tretja zvrst so bili pari, ki so bili v bistvu eno bo\xc5\xbeanstvo z dvema imenoma.  \xc4\x8castili so tudi nekaj mezopotamskih bogov, predvsem severozahodnih semitskih bogov, od katerih so bili nekateri istovetni z eblaitskimi. V prvo zvrst sta spadala Nikadul, ki je bil izklju\xc4\x8dno eblaitski, in njegova \xc5\xbeena Belatu, kar v prevodu pomeni "njegova \xc5\xbeena", Rasap in njegova \xc5\xbeena Adamma, ter patron bogov mesta Kura, ki je bil istoveten z eblaitskim, in njegova \xc5\xbeena Barama. V tretjo zvrst so sodili bog rokodelcev Kami\xc5\xa1/Tit, Kotar-va-Hasis in planet Venera, katero sta predstavljala bogova dvojne gore, \xc5\xa0ahar kot zvezda Danica in \xc5\xa0alim kot zvezda Ve\xc4\x8dernica.  _NEWLINE_Prvi Eblaiti so \xc4\x8dastili tudi mnogo drugih bo\xc5\xbeanstev, na primer sirsko boginjo I\xc5\xa1haro, ki je bila boginja kraljeve dru\xc5\xbeine. \xc4\x8castili so tudi boginjo I\xc5\xa1tar, ki je bila o\xc4\x8ditno manj pomembna od I\xc5\xa1hare: na seznamih mese\xc4\x8dnih daritev je omenjena samo petkrat, medtem ko je I\xc5\xa1har omenjena kar \xc5\xa1tirideset krat. Med druga bo\xc5\xbeanstva so spadali Damu, mezopotamski bog Utu,  A\xc5\xa1tapi, Dagan, Hadad (Hadda)  in njegova \xc5\xbeena Habadu, in boginja sonca \xc5\xa0ipi\xc5\xa1, ki je imela svoj kultni tempelj. Po bogovih Daganu, Haddi, Rasapu in Utuju so se imenovala \xc5\xa1tiri mestna vrata Eble, vendar ni znano, katera so pripadala katerem bogu. Na seznamu darovanj je omenjenih pribli\xc5\xbeno \xc5\xa1tirideset bogov.  _NEWLINE_V tretjem kraljestvu so Amoriti \xc4\x8dastili skupne severnosemitske bogove. Izklju\xc4\x8dno eblaitski bogovi so izginili. Najpomembnej\xc5\xa1i bog je bil Hadad. Najpomembnej\xc5\xa1a boginja je postala I\xc5\xa1tar, ki je s tega mesta izrinila boginjo I\xc5\xa1haro.\n_START_SECTION_\nPovezava z Biblijo\n_START_PARAGRAPH_\nNa za\xc4\x8detku procesa razvozlavanja tablic je Pettinato nakazal mogo\xc4\x8do povezavo med Eblo in Biblijo in pri tem navajal odlomke v tablicah, v katerih naj bi bili omenjeni Jahve, svetopisemski patriarhi, Sodoma in Gomora in drugi dogodki iz Biblije. Vse tovrstne domneve in \xc5\xa1pekulacije Pettinata in drugih avtorjev so danes v celoti ovr\xc5\xbeene. Akademska skupnost sogla\xc5\xa1a, da \xc2\xbbni nobenih zanesljivih dokazov za male preroke, svetopisemske patriarhe, \xc4\x8da\xc5\xa1\xc4\x8danje Jahveja ali Sodomi in Gonori\xc2\xab. Preu\xc4\x8devanje Eble se je odmaknilo od primerjav z Biblijo in Ebla se zdaj preu\xc4\x8duje kot povsem samostojna civilizacija.  Trditve o povezavi z Biblijo so se kon\xc4\x8dale z grenkimi osebnimi in akademskimi obra\xc4\x8duni, kar so nekateri opisali kot politi\xc4\x8dno vme\xc5\xa1avanje sirijskih oblasti.\n_START_SECTION_\nOdkritje\n_START_PARAGRAPH_\nLeta 1964 so za\xc4\x8deli arheologi z rimske universe La Sapienza pod vodstvom Paola Matthiaea raziskovati gri\xc4\x8d Tel Mardih v zahodni Siriji. Leta 1968 so odkrili kip, posve\xc4\x8den boginji I\xc5\xa1tar, na katerem je bilo ime eblaitskega kralja Ibbit-Lima. Arheologi so spozali, da so odkrili Eblo, dolgo znano z laga\xc5\xa1kih in akadskih zapisov. V naslednjem desetletju je ekipa odkrila pala\xc4\x8do "G" iz obdobja od okoli 2500 do 2000 pr. n. \xc5\xa1t. Med najdbami v pala\xc4\x8di je bil kipec iz dragih materialov, \xc4\x8drnega kamna in zlata,    leseno pohi\xc5\xa1tvo z intarzijami iz bisernine in kipci iz ve\xc4\x8dbarvnih kamnov. V Grobnici gospodarja koz so odkrili srebrno skledo z imenom kralje Immeje, egip\xc4\x8danske dragulje in egip\xc4\x8danski obredni kij, darilo faraona Hotepibreja._NEWLINE_V pala\xc4\x8di so odkrili tudi 17.000 fragmentov klinopisnih tablic, iz katerih so uspeli sestaviti 2.500 popolnih tablic, arhiv Eble, ki je eden od najve\xc4\x8djih iz 3. tiso\xc4\x8dletka pr. n. \xc5\xa1t. 80% tablic je bilo napisanih z obi\xc4\x8dajno sumersko kombinacijo logogramov in glasovnih znakov, druge pa so bile napisane v inovativni, povsem foneti\xc4\x8dni obliki sumerskega klinopisa v pred tem neznanem semitskem jeziku eblait\xc5\xa1\xc4\x8dini. Med tablicami so odkrili dvojezi\xc4\x8den sumersko-eblaitski slovar, ki je omogo\xc4\x8dil prevod eblaitskih besedil. Tablice dajejo pomemben vpogled v kulturno, gospdarsko in politi\xc4\x8dno \xc5\xbeivljenje v severni Mezopotamiji okoli sredine 3. tiso\xc4\x8dletja pr. n. \xc5\xa1t., vsakdanje \xc5\xbeivljenje prebivalcev, dr\xc5\xbeavne finance, sumersko-eblaitske slovarje, diplomatske odnose s tujimi vladarji, \xc5\xa1olska besedila, hvalnice in mite.\n_START_SECTION_\nKnji\xc5\xbenica\n_START_PARAGRAPH_\nTablice iz Eble so eden od najstarej\xc5\xa1ih do zdaj odkritih arhivov in knji\xc5\xbenic. Iz najdbe je razvidno, da so bile sistemati\xc4\x8dno urejene in celo klasificirane. Ve\xc4\x8dje tablice so bile prvotno shranjene na policah in so ob uni\xc4\x8denju pala\xc4\x8de padle na tla. Njihova lega je omogo\xc4\x8dila arheologom, da so rekonstruirali njihov prvotni polo\xc5\xbeaj na policah in ugotovili, da so bile razvr\xc5\xa1\xc4\x8dene po vsebini._NEWLINE_Na kaj takega v prej\xc5\xa1njih izkopavanjih v Sumeriji niso naleteli. Dovr\xc5\xa1ene tehnike urejanja besedil, povezane z njihovo vsebino, so dokazale, da je bila arhivarska in knji\xc5\xbeni\xc4\x8darska praksa mnogo starej\xc5\xa1a od tiste, ki so jo predvidevali pred odkritjem knji\xc5\xbenice v Ebli.   Velik del tablic vsebuje literarna in leksikografska besedila, kar ka\xc5\xbee, da je bila, vsaj delno, prava knji\xc5\xbenica in ne samo arhiv, namenjen kraljem, njihovim ministrom in dr\xc5\xbeavni birokraciji.  Tablice ka\xc5\xbeejo tudi na zelo zgodnje prevajanje besedil v tuje jezike in pisave, razvr\xc5\xa1\xc4\x8danje in katalogizacijo zaradi enostavnej\xc5\xa1e dostopnosti ter razvr\xc5\xa1\xc4\x8danje po velikosti, obliki in vsebini.  Tablice iz Eble so dale znanstvenkom nov vpogled v za\xc4\x8detek knji\xc5\xbeni\xc4\x8darske prakse, kakr\xc5\xa1na je bila pred pribli\xc5\xbeno 4.500 leti.\n_START_SECTION_\nZapu\xc5\xa1\xc4\x8dina\n_START_PARAGRAPH_\nPrvo eblaitsko kraljestvo je primer zgodnje centralizirana sirske dr\xc5\xbeave, enega od najzgodnej\xc5\xa1ih cesarstev in prve dokumentirane svetovne velesile. Odkritje Eble je povsem spremenilo poglede na zgodovino Sirije kot mostu med Mezopotamijo in Egiptom. Dokazalo je, da je bila regija sredi\xc5\xa1\xc4\x8de samosvoje civilizacije.\n_START_SECTION_\nSirska dr\xc5\xbeavljanska vojna\n_START_PARAGRAPH_\nPo izbruhu sirske dr\xc5\xbeavljanske vojna so se marca 2011 raziskave Eble ustavile. Ko je najdi\xc5\xa1\xc4\x8de pri\xc5\xa1lo pod nadzor opozicijskih sil, se je za\xc4\x8delo masovno ropanje najdi\xc5\xa1\xc4\x8da. Roparji so med kopanjem tunelov odkrili kripto s \xc4\x8dlove\xc5\xa1kimi ostanki, jo prekopali in razmetali ostanke v upanju, da bodo odkrili nakit in dragocene artefakte. Roparjem so se pridru\xc5\xbeili prebivalci bli\xc5\xbenjih vasi. Nekaj va\xc5\xa1\xc4\x8danov je iz predorov odpeljalo ve\xc4\x8d vozov zemlje, primerne za izdelavo kerami\xc4\x8dnih oblog kru\xc5\xa1nih pe\xc4\x8di.'